Deutschland 83

Deutschland 83 (på norsk Tyskland 83) er en tysk TV-serie som gikk tre sesonger fra 2015 til 2020. I Norge ble serien sendt på NRK1 som fire dobbeltepisoder i november og desember 2015. Hovedpersonen er Martin Rauch, spilt av Jonas Nay, en østtysk 24-åring som er utstasjonert ved en grensepost. Stasi lykkes i å rekruttere ham, og han sendes til Vest-Tyskland som hemmelig spion i 1983, hvor han jobber som adjutant for en general med tilknytning til NATOs hovedkvarter. Ifølge manusforfatteren, Anna Winger, stammer alle navnene på de enkelte episodene fra NATOs militærøvelser i 1983.

Serien er en samproduksjon mellom AMC Networks, SundanceTV og RTL Television. Internasjonalt ble serien distribuert av RTL Groups FremantleMedia International og den nordamerikanske distribusjonen ble gjort av Kino Lorber. Serien hadde premiere på SundanceTV i USA, hvor den ble den første tyskspråklige TV-serie sendt på amerikansk fjernsyn. Den ble vist på tysk med engelsk undertekst. Den hadde premiere i Tyskland først i november 2015.

Sesong to heter Deutschland 86 (2018) og sesong tre Deutschland 89 (2020). Hver sesong tar for seg hendelsene under den kalde krigen.

 Bakgrunn 
1983 var et av de kritiske årene under den kalde krigen. USAs president Ronald Reagan fremmet forslaget om Strategic Defense Initiative, noe som økte spenningen mellom øst og vest. Det samme gjorde Sovjetunionens nedskyting av et sørkoreansk passasjerfly i august 1983. Alt dette førte frem til krisen i forbindelse med NATO-øvelsen Able Archer 83, som ble avholdt i november 1983. Øvelsen skulle simulere at Vest-Europa var blitt rammet av et atomangrep. Jurij Andropov var blant annet på bakgrunn av Stasis etterretning sikker på at øvelsen var et maskert forsøk på å invadere Sovjetunionen. Autentiske klipp med taler av de sentrale aktører er med i TV-serien.

 Rolleliste 
 Jonas Nay som Martin Rauch / Moritz Stamm, kodenavn Kolibri, en grensevakt fra Den tyske demokratiske republikk (DDR), som blir hemmelig agent i Vest-Tyskland, hvor han bruker pseudonymet Moritz Stamm.
 Maria Schrader som Lenora Rauch, Martins tante og en av hans kontaktpersoner i Stasi.
 Ulrich Noethen som generalmajor Wolfgang Edel, Martins sjef i det vesttyske militæret. 
 Sylvester Groth som Walter Schweppenstette, Lenoras sjef.
 Sonja Gerhardt som Annett Schneider, Martins forlovede som bor i Kleinmachnow i Øst-Tyskland.
 Ludwig Trepte som oberstløytnant Alex Edel, general Edels sønn som er i militæret sammen med Martin.
 Alexander Beyer som Tobias Tischbier, professor ved Universitetet i Bonn og en av Martins kontakter i Stasi.
 Lisa Tomaschewsky som Yvonne Edel, general Edels datter som er medlem av kulten Bhagwan Shree Rajneesh.
 Carina Wiese som Ingrid Rauch, Martins mor som bor i Kleinmachnow i Øst-Tyskland.
 Godehard Giese som oberstløytnant Karl Kramer, en spion som hjelper Martin.
 Errol Trotman Harewood som generalmajor Arnold Jackson, en amerikansk general som jobber sammen med general Edel.
 Michaela Caspar som fru Netz, general Edels sekretær.
 Vladimir Burlakov som Thomas Posimski, en kollega av Annett.
 Jens Albinus som Henrik Mayer, NATOs sjefanalytiker.
 Nikola Kastner som Linda Seiler, Mayers sekretær.

 Episoder 
Episodene i serien har fått navn etter faktiske NATO-øvelser i 1983.
Nr.TittelPremiere (USA)Premiere (Norge)Varighet1«Quantum Jump»17. juni 201529. november 201547 minDet østtyske hemmelige politiet, Stasi, er bekymret over amerikanske planer i Vest-Tyskland. Stasi-ansatte Lenora Rauch sender hennes nevø, Martin Rauch, til Vest-Tyskland som spion.2«Brave Guy»24. juni 201529. november 201545 minTischbier beordrer Martin til å bryte seg inn på hotellrommet til NATOs sjefsanalytiker, Henrik Mayer, for å stjele en hemmelig rapport. Han nekter å gjøre det inntil Tischbier lover å hjelpe moren hans i Øst-Tyskland som lider av nyresvikt.3«Atlantic Lion»1. juli 20156. desember 201545 minMoritz er på en NATO-konferanse i Brussel og får i oppdrag å forføre og avlytte Henrik Mayers sekretær, Linda Seiler.4«Northern Wedding»8. juli 20156. desember 201549 minNATO går i beredskap etter å ha funnet avlyttingsutstyret på Linda Seilers pult. Linda besøker Martin i Vest-Tyskland. 5«Cold Fire»15. juli 201513. desember 201545 minTischbier sender Martin tilbake til Øst-Tyskland for å donere en nyre til morens nyretransplantasjon. På veien må han levere en pakke til en mystisk mann.6«Brandy Station»22. juli 201513. desember 201546 minMartin ønsker å bli værende hjemme, men hans forlovede, Annett, ber ham om å reise tilbake til vesten. Alex tar general Jackson som gissel og tvinger ham til å fordømme USAs militære planer i Vest-Europa.7«Bold Guard»29. juli 201520. desember 201545 minPlanleggingen av NATOs atomøvelse «Able Archer» intensiveres, og Martin mottar ordrer fra sine overordnede i øst som synliggjør deres paranoia. Han avslører sin faktiske identitet for å varsle hans overordnede i vest om at det østtyske hovedkvarteret tror at øvelsen egentlig er et faktisk angrep. Han arresteres, men rømmer fra militærbasen og smugler seg selv tilbake til Øst-Tyskland.8«Able Archer»5. august 201520. desember 201546 minFrykten for et kjernefysisk angrep mot vesten har blitt en mulighet på det østtyske hovedkvarteret. I vest når øvelsen «Able Archer» sitt høydepunkt. Martin klarer å få snakket med høytstående offiserer i øst og avslører at østtyskerne har mistolket NATO-rapporten.

 Mottakelse 
TV-serien fikk god mottakelse av kritikerne. I Norge fikk serien terningkast fem av Filmpolitiet, Aftenposten og VG. På film- og serienettstedet Rotten Tomatoes fikk serien 100 % skåre og en gjennomsnittlig vurdering på 8,2 av 10 mulige, basert på tilbakemeldinger fra 30 brukere.

 Referanser 

 Eksterne lenker 
 Offisiell nettside 

Kategori:Tyske dramaserier
Kategori:Tyske historieserier
Kategori:TV-produksjoner om den kalde krigen
Kategori:TV-produksjoner på RTL
Kategori:Stasi
Kategori:Tyske TV-produksjoner fra 2010-årene
Kategori:Tyske TV-produksjoner fra 2020-årene